Príloha

Realizácia Štátnej politiky zdravia  SR v jednotlivých rezortoch

Ministerstvo výstavby a regionálneho rozvoja v SR

Ministerstvo výstavby a regionálneho rozvoja Slovenskej republiky (MVRR SR) rozpracovalo Štátnu politiku zdravia na svoje podmienky a stanovilo si konkrétne úlohy v oblasti stavebných výrobkov, bývania a výchovy v stredných odborných učilištiach stavebných.
V oblasti stavebných bol prijatý zákon o stavebných výrobkov č. 134/2004 Z. z., ktorým sa mení a dopĺňa zákon č.90/1998 Z. z. o stavebných výrobkoch v znení neskorších predpisov a stáva sa úplným prevzatím smernice rady ES č. 89/106/EHS v znení smernice rady 93/68/EHS s účinnosťou od 1. apríla 2004, ktorého úplné znenie vyšlo v Zbierke zákonov pod. č. 314/2004 Z. z. a na základe vstupu SR do EÚ sa situácia v prijímaní právnych predpisov a aktov riadenia riadi notifikačnými povinnosťami k EÚ.
Koordinačným miestom v SR je Úrad pre normalizáciu, metrológiu a skúšobníctvo SR, ktorý pred odoslaním oznámenia o notifikácii predpisu zasiela na pripomienkové konanie každý dokument, ktorý by novelizoval prevzaté právne predpisy EÚ.
Na zlepšenie podmienok bývania v mestskom a vidieckom prostredí, t. j. na rozvoj bytovej výstavby a na obnovu bytového fondu bol vytvorený komplexný systém ekonomických nástrojov a ďalšie podporné nástroje štátu ako je systém priamych dotácií realizovaný Ministerstvom výstavby a regionálneho rozvoja SR, a to na obstaranie nájomných bytov, na prípravu územia a výstavbu technickej vybavenosti a na odstránenie systémových porúch panelových bytových domov.
Pre oživenie bytovej výstavby a vytvorenie podmienok pre obnovu bytového fondu bol prijatý Program štátnej pomoci rozvoja bytovej výstavby realizovanej formou poskytovania bankových záruk za úvery. Vyhlasovateľom programu je MVRR SR a jeho vykonávateľom je Slovenská záručná a rozvojová banka, a. s. Bratislava. 

Ministerstvo hospodárstva SR

Štátnu politiku zdravia  rezort hospodárstva SR rozpracoval do oblasti zdravie mládeže v SOU, zdravé a bezpečné prostredie – vplyv na zdravé a bezpečné prostredie v oblasti    zabezpečenia zdravotne bezchybných potravín, do legislatívy dotýkajúcej sa podpory a ochrany zdravia v spolupráci s MZ SR a vzdelávania MH SR v oblasti ochrany vlastného zdravia formou prednášok o prevencii najčastejších závažných ochorení a zabezpečenie pravidelných lekárskych prehliadok.
 Rezort hospodárstva v oblasti vplyvu na zdravie mládeže v SOU zabezpečoval vytváranie podmienok pre zdravý a plnohodnotný život žiakov v oblasti povinnej TV, výchovy k manželstvu a rodičovstvu, v boji proti alkoholizmu, fajčeniu či drogám prostredníctvom výchovno-vzdelávacích programov, ďalej venoval pozornosť žiakom zo sociálno-patologického prostredia. Od 1. 6.2001 MH SR už nie je zriaďovateľom týchto učilíšť, nemá možnosť vplývať na tieto oblasti a zabezpečovať tým i naďalej uvedené opatrenia.
MH SR zabezpečoval prostredníctvom svojej rozpočtovej kapitoly dotáciu na krytie rozdielov medzi výrobnou a spotrebiteľskou cenou základných diétnych potravín pre chorých na coeliakiu a fenylketonúriu vo výške 3,5 mil. Sk ročne. Táto štátna účelová dotácia bola v septembri 2003 predelimitovaná z rezortu MH SR na rezort MZ SR, od 1.1. 2004 si MZ SR nárokuje finančné prostriedky na štátny rozpočet od MF SR.

Ministerstvo financií SR

Ministerstvo financií SR v oblasti štátnej politiky zdravia plní úlohu metodického vedenia, koordinácie činnosti a zabezpečenia realizácie štátnej politiky zdravia v podmienkach rezortu zdravotníctva.
Prijaté opatrenia k zásadám štátnej politiky zdravia v podmienkach rezortu MF SR mali prispieť k zastaveniu všeobecne nepriaznivého trendu vývoja zdravotného stavu zamestnancov, a to najmä v oblasti zdravotnej starostlivosti o zamestnancov, ktorá je poskytovaná  v rámci platného liečebného poriadku obvodnými lekármi, sociálnej starostlivosti o zamestnancov a to vytváraním optimálnych podmienok na zabezpečenie vhodného a bezpečného pracovného prostredia, vyškolením všetkých novoprijatých zamestnancov v oblasti bezpečnosti a ochrany zdravia pri práci, podporovaním rekondičných a liečebných pobytov a organizovaním športových podujatí, zdravej výživy zamestnancov, ochranu nefajčiarov a prevenciu drogových závislostí dodržiavaním zákazu fajčenia na pracoviskách, osvetovou činnosťou, obmedzovaním fajčenia a vytváraním nefajčiarských pracovísk a osvetovú a propagačnú činnosť formou mesačníka „Zdravie“ a odbornými prednáškami.
Na plnení úloh štátnej politike zdravia v podmienkach rezortu MF SR sa zúčastnili okrem MF SR, Správy finančnej kontroly Bratislava, Zvolen, Košice, Colné riaditeľstvo SR, Štátna pokladnica, Agentúra pre riadenie dlhu a likvidity a Datacentrum za spoluúčasti odborových organizácií.

Ministerstvo pôdohospodárstva SR

Rozpracovanie štátnej politiky zdravia v rezorte pôdohospodárstva SR je vo forme rezortnej pôdohospodárskej stratégie s cieľom ochrany a posilňovania zdravia občanov. Je rozčlenené na oblasti poľnohospodárstva, potravinárstva a lesného hospodárstva. Na realizácii opatrení sa podieľali príslušné podnikateľské subjekty, záujmové organizácie, rezortné rozpočtové organizácie, výskumné ústavy a sekcie ministerstva.  
Rezort pôdohospodárstva sa v rámci realizácie štátnej politiky zdravia zapája do realizácie rozvojových programov pestovania vybraných rastlín, podporuje produkciu poľnohospodárskych výrobkov určených na priemyselné spracovanie na imisiami zaťažených územiach, pokračuje v monitorovaní a kontrole pestovania a likvidácie nepovolených rastlín, vytváraním podmienok na pokrytie dopytu po produktoch ekologického poľnohospodárstva a monitorovaní účinnosti vynaložených prostriedkov na protinákazové opatrenia v živočíšnej výrobe. Významne vyvíja aktivity na podporu vzdelávania rezortných inštitúcií v Slovenskej poľnohospodárskej a potravinárskej komory zamerané na zvýšenie informovanosti verejnosti o trendoch zdravej výživy a kvality poľnohospodárskych surovín a potravín. V spolupráci s rezortom zdravotníctva spolupracuje na zdokonalení systému potravinového dozoru v celom reťazci a to od produkcie suroviny, cez chov hospodárskych zvierat, potravinovú výrobu až po predaj hotových výrobkov. Naďalej zabezpečuje kontrolu a monitoring cudzorodých látok vo vybraných zložkách potravinového reťazca.
V oblasti lesného hospodárstva pokračuje v monitoringu zdravotného stavu lesov a zisťovaní príčinných súvislostí daného stavu a vývoja a realizovaním ozdravných a preventívnych opatrení. Bol realizovaný projekt „Podpora a zdravia pri práci v lesnom hospodárstve“.   
Úlohy a opatrenia, ktoré sú obsiahnuté v Rozpracovanej štátnej politike zdravia na podmienky rezortu pôdohospodárstva boli väčšinou  v rokoch 2002 a 2003 splnené a nakoľko, najmä úlohy dlhodobého charakteru sú zahrnuté do príslušných koncepcií rozvoja  jednotlivých odvetví  do roku 2005, v ich plnení sa  naďalej pokračuje.
 
Ministerstvo práce, sociálnych vecí a rodiny SR
	
V oblasti zníženia rozdielov v zdraví sa rezort práce, sociálnych vecí a rodiny zameral hlavne na sociálnu pomoc ťažko zdravotne postihnutých. Problematika rozvoja životných podmienok občanov so zdravotným postihnutím vo všetkých oblastiach života vrátane oblasti zdravotníctva je obsiahnutá v materiáli „Národný program rozvoja životných podmienok so zdravotným postihnutím vo všetkých oblastiach života“, ktorého plnenie každoročne do vlády predkladá minister práce, sociálnych vecí a rodiny. Zdravie mládeže má rezort zakomponované do svojich rezortných materiálov. Dostatočná pozornosť je venovaná prídavkom na detí a zabezpečovaní výkonu sociálnej prevencie a sociálneho poradenstva. Národný program ochrany starších ľudí sa stal východiskom pre oblasť zdravé starnutie. Značná pozornosť sa venovala úseku transformácie sociálnej pomoci v oblasti sociálnych služieb. Sociálne poradenstvo a sociálna prevencia v rámci Centra poradensko – psychologických služieb sú základnými úlohami v oblasti zlepšenia mentálneho zdravia so zameraním aj na detí a mládež ohrozených drogovou závislosťou a následným rizikom prenosu infekčných chorôb. V rámci Národného programu boja proti drogám je samostatne riešená aj produkcia negatívnych návykov a zdravý životný štýl. Rezort sa významne podieľa na príprave právnych predpisov týkajúcich sa zdravia a tiež v oblasti výchovno-vzdelávacích aktivít. 

Ministerstvo školstva SR

Ministerstvo školstva SR rozpracovaním štátnej politiky zdravia  nadväzuje na plnenie úloh v oblasti ochrany a podpory zdravia, ktoré sa v uplynulom období realizovalo v súlade s uzneseniami vlády SR ku koncepcii Štátnej politiky zdravia a Národného programu podpory zdravia.
Plnenie týchto úloh je  v nadväznosti na strategický dokument SZO Zdravie 21 - Zdravie pre všetkých v 21. storočí. Súvisí aj s plnením aktualizovaného Národného programu boja proti drogám a Koncepcie prevencie drogových závislostí v rezorte školstva. Plnenie daných úloh je v súlade s Národným programom výchovy a vzdelávania, Národným akčným plánom pre deti, Koncepciou environmentálnej výchovy a vzdelávania a s plnením úloh Akčného plánu pre životné prostredie a zdravie obyvateľov Slovenskej republiky.
Súčasťou Štátnej politiky zdravia  je aj realizácia Koncepcie výchovy k manželstvu a rodičovstvu, Koncepcia štátnej politiky vo vzťahu k deťom a mládeži do roku 2007 a najmä aktivity v časti životný štýl, ktoré sú zamerané na primárnu zdravotnú starostlivosť o deti a mládež, na zabezpečovanie osobitnej starostlivosti pre deti a mládež so zdravotným postihnutím ako aj na preventívnu starostlivosť v celej populácii detí a mládeže a na ochranu detí a mládeže pred negatívnymi zdraviu škodlivými javmi.
Projekt Školy podporujúce zdravie sa realizuje v rezorte školstva pod gesciou MŠ SR, v úzkej  spolupráci s MZ SR. V sledovanom období sa realizovala   3. etapa riešenia projektu z rokov 2001-2003 a 1.etapa za roky 2004-2006, pričom sa plnili úlohy  najmä v smere  priebežnej realizácie, vyhodnocovania aktivít jednotlivých škôl a školských zariadení a skompletizovania údajov o realizácii projektu Školy podporujúce zdravie v zmysle záverov a odporúčaní III. a IV. Národnej konferencie škôl podporujúcich zdravie.
V sledovanom období boli projekty, tematické  akcie, aktivity, súťaže, záujmové a voľnočasové činnosti, vzdelávacie aktivity, konferencie, semináre, tvorivé dielne, putovné výstavy. Prebiehala činnosť klubov koordinátorov, konferencie  na úrovni okresov a  regiónov, ako aj na celonárodnej úrovni, zamerané do  oblastí environmentálnej výchovy, ozdravenia výživy, podpory telesného a duševného zdravia, výchovy k partnerstvu, manželstvu a rodičovstvu, prevencie HIV/AIDS, prevencie zhubným nádorových ochorení, prevencie drogových závislostí, zlepšenia životného prostredia a zvýšenia pohybovej aktivity. 
Projekt Školy podporujúce zdravie je možné hodnotiť ako jeden z najvýznamnejších projektov realizácie štátnej politiky zdravia v rezorte školstva. Cieľavedome oslovuje deti od troch rokov v materských školách, cez žiakov základných škôl až po žiakov stredných škôl v smere uvedomenia si zodpovednosti za svoje zdravie a zdravé životné prostredie. Problematika zdravia sa chápe a realizuje ako integrálna súčasť výchovy a vzdelávania v školách a školských zariadeniach, je zakomponovaná do viacerých učebných predmetov, pričom žiaci získavajú základné informácie o zdraví, o svojom tele, a zdravom spôsobe života.

Ministerstvo životného prostredia SR

Základným cieľom stratégie ochrany a posilňovania zdravia občanov SR v rezorte životného prostredia je znižovanie nepriaznivých vplyvov a negatívnych dopadov ľudských činností na životné prostredie a zdravie populácie. V zmysle tohto stanoveného cieľa rezort sa zameriaval najmä na ochranu a racionálne využívanie rodov, druhov a ekosystémov s cieľom ich potencionálneho dlhodobého využívania v sociálnej, hospodárskej a environmentálnej oblasti, na ochranu zložiek životného prostredia, ďalej na ochranu, tvorbu a racionálne využívanie územia a ochranu životného prostredia pred nežiadúcim pôsobením biologických, fyzikálnych a chemických faktorov.

Ministerstva dopravy, pôšt  a telekomunikácií SR

Cieľom štátnej politiky zdravia v rezorte ministerstva dopravy, pôšt a telekomunikácií je praktické zabezpečovanie preventívnej starostlivosti o zdravie pracovníkov rezortu, cielene zameranej na prevenciu poškodení zdravia vyplývajúcu z pracovných podmienok na ochranu a podporu zdravia v celom rozsahu požadovanom zák. č. 330/1996 Z. z. o bezpečnosti a ochrane zdravia pri práci v znení neskorších predpisov.
Stratégia rezortu MDPT SR v starostlivosti o zdravie vychádza z dobre prepracovaného systému zdravotnej starostlivosti, ktorý je uplatňovaný v zdravotnej starostlivosti o železničiarov a po otvorení sa siete, aj u ostatných pacientov, ktorí sú v zdravotnej starostlivosti Železničného zdravotníctva.
V rezortnej stratégii pre ochranu a posilňovanie zdravia občanov rezort vytvára aktivity zamerané na zníženiu rozdielov v zdraví  a to dostupnosťou zdravotnej starostlivosti pre všetkých zamestnancov ŽSR, ZSSK  a  ostatných osôb podieľajúcich sa na činnosti železníc. V zdravotníckych   zariadeniach sú vytvorené podmienky na bezbariérový prístup pacientov. Na zdravie mládeže rezort uplatňuje zdravotno-výchovné pôsobenie v rámci preventívno-zrdravotnej starostlivosti. Poriadajú sa prednášky o zdravom životnom štýle na SOUŽ. Realizuje sa Imunizačný program v súlade so schváleným postupom pre zabezpečenie preventívneho očkovania prevádzkových zamestnancov ŽSR, zdravotníckych pracovníkov,  proti prenosným ochoreniam nad rámec zákona č. 98/95 Z. z. o Liečebnom poriadku v znení neskorších predpisov. V rámci kontroly zdravotníckych zariadení sú vykonané previerky hygienicko-epidemiologického režimu. Pri zistení nedostatkov sa vypracované návrhy nápravných opatrení, ktoré sú predložené a prerokované s vedením zdravotníckych zariadení.
V oblasti zdravé a bezpečné prostredie sa sledujú pracovníci na rizikových pracoviskách. Kontroluje sa dodržiavanie právnych predpisov v oblasti primárnej prevencie, vrátane represívnych opatrení v zariadeniach ŽSR a ZSSK, zabezpečuje sa hygienický dozor nad hromadným zásobovaním pitnou vodou.
Železničný zdravotný ústav prostredníctvom  Poradní zdravia pod metodickým   vedením Poradenského centra ochrany a podpory zdravia (PCOPZ ) realizuje projekt CINDI zameraný na zvýšenie zdravotného uvedomenia pracovníkov rezortu MDPT a ich pozitívny postoj k vlastnému zdraviu, odporúčania na zmenu  životného štýlu ( racionálnou výživou, zvýšením pohybovej aktivity, podporou nefajčenia) a na pomoc pri ich realizácii, nefarmakologické pozitívne ovplyvňovanie zvýšeného tlaku krvi.
V  rámci štátnej zdravotnej politiky sa v rokoch 2002 - 2003 distribuovali zdravotno - výchovné materiály aj do priestorov čakární železničných lekárov, na rôzne pracoviská ŽSR.
Osobitná pozornosť sa venovala dorastu - žiakom SOUŽ, u ktorých sa pravidelne realizovali besedy, prednášky, súťaže, kvízy  so zdravotnou tematikou. 

Ministerstvo vnútra SR

Rezort ministerstva vnútra SR v rozsahu svojej kompetencie rozpracoval a realizuje štátnu politiku ochrany zdravia rozvojom a skvalitňovaním závodnej preventívnej zdravotnej starostlivosti, poskytovaním kúpeľnej, rehabilitačnej a rekreačnej starostlivosti pre príslušníkov Policajného zboru, najmä v zariadeniach rezortu, čo vedie k posúvaniu chronických a degeneratívnych ochorení do vyššieho veku. Školením policajtov v poskytovaní prvej pomoci sa sleduje znižovanie rozsahu poškodenia zdravia pri výkone služby a predlžovanie obdobia plného zdravia a aktivity.
V oblasti - zdravé starnutie- rezort poskytuje dôchodcom MV SR geriatrickú, kúpeľnú a rekreačnú starostlivosť, čím napomáha stabilizovať ich zdravotný stav a znižovať odkázanosť na pomoc.
Výstavbou nových stavieb prístupných aj pre osoby s obmedzenou schopnosťou pohybu sa rezort podieľa na plnení Národného programu ochrany starších ľudí a dodržiavaní Charty práv pacienta a platnej legislatívy. V oblasti zlepšenia mentálneho zdravia sa realizujú pravidelné prednášky a psychologické školenia, preventívne rehabilitácie  pre zlepšenie psychosociálnej pohody pracovníkov rezortu. V redukcii ochorení infekčných a neinfekčných sa pokračuje v realizácii imunizačného programu rizikových skupín policajtov proti hepatitíde A a B a kliešťovej encefalitíde, v rámci preventívnej a dispenzárnej starostlivosti v rezortných zdravotníckych zariadeniach zvýšená pozornosť sa venuje aj civilizačným ochoreniam. Zdravého a bezpečného prostredia sa dosahuje vykonávaním štátneho zdravotného dozoru na pracoviskách rezortu a kontrolou nápravných opatrení, kontrolou užívania ochranných pracovných odevov, pomôcok a postupov pred škodlivými biologickými, fyzikálnymi a chemickými faktormi v pracovnom prostredí. V rámci ochrany zdravia sa venuje pozornosť optimalizácii stravovania policajtov pri viaczmenných službách a zabezpečeniu pitného režimu aj na pracoviskách v teréne. Dbá sa na redukciu negatívnych návykov (alkohol, fajčenie).
V spolupráci s psychológmi rezortu vnútra prebiehajú v rámci starostlivosti o psychické zdravie policajtov prednášky a psychorelaxačné cvičenia zamerané na elimináciu stresu z výkonu služby.

Ministerstvo kultúry SR 

Štátna politika zdravia v podmienkach organizácií v zriaďovateľskej pôsobnosti Ministerstva kultúry SR (ďalej len MK SR) v rámci svojich činnosti mali vo svojich plánoch činnosti v sledovanom období naplánované aktivity, ktoré svojim poslaním napĺňali a napĺňajú štátnu politiku zdravia. Nástrojom na zabezpečovanie realizácie štátnej politiky zdravia v pôsobnosti rezortu kultúry je najmä kultúrno-osvetová činnosť. Aktivity sú orientované predovšetkým na problematiku správnej výživy, duševného zdravia a prevenciu stresu, pohybové aktivity, životné prostredie ako jeden z hlavných faktorov zdravia, redukciu infekčných a neinfekčných ochorení a úrazov. Veľmi významnú súčasť realizovaných aktivít tvoria podujatia cielené na prevenciu drogových závislostí a HIV/AIDS, redukciu negatívnych a patologických spoločenských javov (alkohol, fajčenie, gambling a iné), výchovu k manželstvu a rodičovstvu, sexuálnu výchovu, zdravý životný štýl, zdravé a bezpečné prostredie a ďalšie.
Umelecké inštitúcie MK SR vyvíjajú maximálne úsilie, aby svojim poslaním, činnosťou a aktivitami rozvíjali v prvom rade duševnú stránku všetkých občanov, najmä však mladých ľudí, starších a zdravotne postihnutých občanov. Zabezpečujú príťažlivú dramaturgiu a pestrú ponuku koncertov a divadelných predstavení v snahe poskytnúť návštevníkom čo najpríťažlivejšie umelecké zážitky, a tým im vytvoriť podmienky na upevňovanie mentálneho zdravia. Prostredníctvom umenia a umeleckých zážitkov je snaha ovplyvňovať a zlepšovať psychosociálnu pohodu ľudí.  
Organizácie v pôsobnosti MK SR vytvárajú v rámci svojich možností zdravé a bezpečné pracovné prostredie zabezpečením dodržiavania bezpečnostných predpisov, používaním vhodných ochranných pracovných prostriedkov a pracovného náradia, najmä na úseku umelecko-technických zložiek. Dbá sa  na  vytváranie  prostredia  vyhovujúceho  zdravej a bezpečnej  práci,  snahe čo najväčšej miere eliminovať tzv. rizikové faktory, ktorými je prašnosť, pôsobenie niektorých chemikálií a hlučnosť. Zabezpečujú sa i školenia o bezpečnosti pri práci,  požiarnej ochrane, lekársku službu a lekárske prehliadky, relaxáciu, masáž, saunu, pitný režim, rekreáciu zamestnancov a ich rodinných príslušníkov, poistenie pre prípad úrazu a pod. Zamestnancom je poskytované viacero stravovacích ponúk tak, aby mali možnosť vybrať si takú, ktorá by vyhovovala  aj ich nepravidelnému pracovnému režimu a zásadám správnej výživy (napr. aj diétne stravovanie a vegetariánska strava).
Organizácie v pôsobnosti MK SR dbajú na právo ľudí na prostredie bez tabakového dymu, vymedzujú sa priestory pre fajčiarov, kladie sa dôraz na zákaz požívania alkoholických nápojov a iných omamných látok na pracovisku aj mimo neho. Zákaz užívania škodlivých látok ako alkoholu, nikotínu a drog  je zapracovaný do základných dokumentov a interných predpisov organizácií.